SET ปิดเช้าบวก 7 จุด คลายกังวลไวรัสโคโรนา หลัง “สี จิ้นผิง” ยันควบคุมได้
SET ปิดเช้าบวก 7 จุด คลายกังวลไวรัสโคโรนา หลัง "สี จิ้นผิง" ยันควบคุมได้ โดยดัชนีช่วงเช้าปิดที่ระดับ 1,520.08 จุด เพิ่มขึ้น 6.82 จุด หรือ 0.45% มูลค่าการซื้อขาย 2.81 หมื่นล้านบาท
29 ม.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,520.08 จุด เพิ่มขึ้น 6.82 จุด หรือ 0.45% มูลค่าการซื้อขาย 2.81 หมื่นล้านบาท
10 หุ้นดันดัชนีเช้านี้

ด้าน นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ฟื้นตัวขึ้นเช่นเดียวกับตลาดหุ้นในภูมิภาคเอเชียที่ส่วนใหญ่ปรับขึ้นกันหลังจากลงไปมากแล้ว เนื่องจากคลายความกังวลมากขึ้นหลังประธานาธิบดีสี จิ้นผิง ผู้นำของจีนยืนยันกับนายแพทย์ทีโดรส อัดฮานอม กีบรีเยซุส ผู้อำนวยการใหญ่องค์การอนามัยโลก (WHO) ว่าจีนมีความสามารถควบคุมไวรัสโคโรนาได้ ทำให้ตลาดฯมีความมั่นใจมากขึ้น ส่งผลให้หุ้นหลายตัวฟื้นขึ้นและกระจายไปหลายกลุ่ม โดยเฉพาะกลุ่มสนามบิน, กลุ่มโรงแรม และกลุ่มพลังงาน
ทั้งนี้ ตลาดภูมิภาคยังอิงปัจจัยสถานการณ์โรคระบาดไวรัสโคโรนาเป็นสำคัญ เพราะชาวจีนเป็นนักท่องเที่ยวหลักของโลก เมื่อชะลอการเดินทางก็จะส่งผลกระทบต่อภาพเศรษฐกิจของหลายประเทศ โดยเฉพาะในเอเชีย แต่การที่จีนใช้มาตรการเข้มข้นอย่างการปิดเมือง ก็น่าจะช่วยชะลอการเพิ่มขึ้นของจำนวนผู้ติดเชื้อได้ อย่างไรก็ดียังต้องติดตามความคืบหน้าของสถานการณ์นี้อย่างใกล้ชิดต่อไป
นอกจากนี้ วันนี้ยังต้องติดตามว่าศาลรัฐธรรมนูญจะรับหรือไม่รับวินิจฉัยกรณีที่สมาชิกสภาผู้แทนราษฎร (ส.ส.) เสียบบัตรแทนกันในการลงมติร่างพ.ร.บ.งบประมาณรายจ่ายประจำปีงบประมาณ พ.ศ.2563 ซึ่งหากศาลฯไม่รับเรื่องก็จะทำให้หุ้นฟื้นตัว โดยเฉพาะหุ้นในกลุ่มรับเหมาฯ ซึ่งไม่เกี่ยวข้องกับสถานการณ์โรคระบาดโดยตรงก็จะมาช่วยหนุนตลาดฯได้
สำหรับแนวโน้มการลงทุนในช่วงบ่ายนี้ นายกิจพล กล่าวว่า ตลาดฯยังมีโอกาสฟื้นตัวต่อได้ โดยให้แนวรับไว้ที่ 1,520-1,500 จุด ส่วนแนวต้านให้ไว้ที่ 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT   มูลค่าการซื้อขาย 2,778.14 ล้านบาท  ปิดที่  69.75 บาท เพิ่มขึ้น 1.75 บาท
BAM   มูลค่าการซื้อขาย 1,815.89 ล้านบาท  ปิดที่  25.25 บาท ลดลง  0.75 บาท
PTT   มูลค่าการซื้อขาย 1,599.59 ล้านบาท  ปิดที่  43.50 บาท ลดลง  0.25 บาท
GPSC  มูลค่าการซื้อขาย 1,065.50 ล้านบาท  ปิดที่  87.75 บาท ลดลง  0.50 บาท
BBL   มูลค่าการซื้อขาย   768.61 ล้านบาท  ปิดที่ 141.50 บาท ลดลง  0.50 บาท